Efter et omtalt ulvedrab i Vestjylland, trækker byråds- og folketingskandidat for Liberal Alliance Steffen Troldtoft sig fra politik.

- Jeg trækker mig fra politik på grund af den mediestorm, der har været. Det har jo vist sig, at hele den her sag bliver brugt til at slå Liberal Alliance i hovedet. Og de har trods alt en fornuftig ulvepolitik, som partiet prøver på at få igennem, siger han til TV2.

Læs også : Ulven blev skudt på LA-kandidats bopæl

Fratrædelsen kommer dagen efter, at det kom frem, at 34-årige Steffen Troldtoft var tilstede på marken kort tid før ulven blev skudt ned.

Videooptagelser viser, at det først blev forsøgt at jage ulven væk med en traktor. Steffen Troldtoft bekræfter, at det var ham, der kørte traktoren, men at han ellers ikke har noget med skyderiet at gøre.

Politiet har efterfølgende sigtet en 66-årig mand fra lokalområdet for nedskydningen. Han er et nært familiemedlem til Steffen Troldtoft.

Læs også : LA-top tager afstand fra selvtægt efter ulvedrab på folketingskandidats bopæl